
ДО
Д-Р АТАНАС ТЕНЕВ
ПРЕДСЕДАТЕЛ НА ОБЩИНСКИ СЪВЕТ –КОСТИНБРОД,
ОБЩИНСКИ СЪВЕТ – КОСТИНБРОД


ДОКЛАДНА ЗАПИСКА
от Олег Йорданов – общински съветник и председател на временната комисия, създадена с Решение № 1055/01.09.2026 г. на Общински съвет – Костинброд

Относно: Удължаване на срока за работа на временната комисия за проучване и анализ на общинското транспортно дружество, създадена с Решение № 1055/01.09.2026 г. на Общински съвет – Костинброд.

          УВАЖАЕМИ ГОСПОДИН ПРЕДСЕДАТЕЛ,
          УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ, 

          С Решение № 1055 по Протокол № 53/01.09.2026 г. Общински съвет – Костинброд създаде временна комисия със задача да извърши цялостно проучване и анализ на финансовото и имущественото състояние, капитализацията и финансирането на общинското транспортно дружество.
          Съгласно т. 5 от посоченото решение срокът за работа на комисията е до два месеца от приемането му, като е предвидена възможност за удължаването му при необходимост. Към настоящия момент първоначално определения срок е изтекъл.
          В хода на работата комисията извърши проучване на наличната информация и пристъпи към анализ на финансовите, счетоводните и оперативните показатели на дружеството. При осъществяване на възложените задачи се установи необходимост от допълнително събиране, систематизиране и съпоставяне на информацията, относима към дейността и финансовото състояние на дружеството, включително данните за разчетите между дружеството и общината, както и актуалните финансови и оперативни показатели към 30.09.2026 г.
          Посочените обстоятелства налагат извършването на допълнителни аналитични действия, с оглед изготвянето на цялостен и обективен доклад, съдържащ конкретни констатации, обосновани изводи и практически приложими предложения до Общинския съвет.
          За изготвяне на окончателен доклад с обосновани изводи и конкретни предложения е необходим допълнителен срок от един месец, в рамките на който комисията да финализира поставената й задача за проучване и анализ на дейността на транспортното дружество.
          Удължаването на срока ще даде възможност за предоставянето на задълбочен анализ за формирането на обосновани решения относно бъдещото развитие, управление и финансиране на дружеството, както и възможност за изграждане на устойчив модел за функционирането му. 
          На основание чл. 21, ал. 1, т. 1, т. 23 и ал. 2, и чл. 48, ал. 1 от ЗМСМА, във връзка с т. 5 от Решение № 1055/01.09.2026 г. на Общински съвет - Костинброд, предлагам Общинският съвет да приеме следното
РЕШЕНИЕ
1. Изменя т. 5 от Решение № 1055 по Протокол № 53/01.09.2026 г. на Общински съвет - Костинброд, като удължава с един месец срока за работа на създадената със същото временна комисия, считано от датата на приемане на настоящото решение.
2. В рамките на удължения срок временната комисия да приключи възложената й работа и да представи окончателния си доклад с изводи и предложения на Общинския съвет – Костинброд.



Дата: ........................ г.                         Вносител: ................................
гр. Костинброд                                             Олег Йорданов – общински съветник
